Tiden var kommet til, at 29-årige Jonas Aagren Larsen fra Østervrå skulle træffe den endelige beslutning i ’Landmand søger kærlighed’. Skulle han tage Kristina Jespersen eller Xenia Nielsen med på en romantisk weekend? Begge kvinder havde givet udtryk for, at de havde fået følelser for ham. Hele turen igennem programmet havde den nordjyske landmand været skeptisk over for, om han kunne passe sammen med kvinderne, der igennem en uge havde boet på hans gård. Efter de to sidste dates var han dog nået frem til sin endelige beslutning. Han var nødt til at være ærlig og sige det, som det var. Han ville ikke på romantisk weekend med nogen af dem. Derfor satte han sig ned og så dem i øjnene for at overbringe den svære besked om, at han var nødt til at slutte det her. - Jeg kunne ikke på nogen måde se, at vi skulle passe særlig godt sammen, fortæller Jonas Aagren Larsen og tilføjer: - Jeg kunne ikke strække den længere. Det ville være at lave sjov med det hele. Ikke det han søgte Jonas Aagren Larsen havde dog fornemmet i noget tid, i hvilken retning det ville gå, og til sin fødselsdag stod det helt klart for ham. Her havde han inviteret sine venner til mad og drikke, og vennerne blev spurgt om, hvilken type kæreste der ville passe godt til ham. Her beskrev vennerne blandt andet, at hun skulle være en aktiv og kæk pige, der kunne sætte Jonas Aagren Larsen lidt på plads. - Der kunne jeg ikke lade være med at sidde og tænke, at Kristina og Xenia ikke passede på den type kvinde, jeg søger i mit liv, fortæller Jonas Aagren Larsen. Så selvom det var træls at skulle give beskeden, var han fuldstændigt afklaret med sin beslutning, for han syntes ikke, at det var i orden at give falske forhåbninger eller spilde mere af kvindernes tid. Har fået en del henvendelser Selvom det ikke endte lykkeligt i ’Landmand søger kærlighed’, så er Jonas Aagren Larsen dog fortrøstningsfuld, og han tror på, at der nok skal være en derude, der er skør nok til ham, fortæller han. Og han har da også fået en del henvendelser fra muligt interesserede kvinder, afslører han. Henvendelser, han regner med at se nærmere på nu, hvor han ikke længere medvirker i programmet. For Jonas Aagren Larsen har været meget tilbageholdende med at svare på henvendelserne, da han ikke ville afsløre noget af handlingen i ’Landmand søger kærlighed’. - Nu har jeg lidt mere frit spil, og dem, jeg synes virker mest interessante, kunne det da godt være, jeg listede mig til at skrive til for at høre, hvad det drejede sig om, fortæller Jonas Aagren Larsen. Men han kommer ikke til at tage på en masse dates. Det er ikke sådan, han er som person, forklarer han, ligesom han også er meget påpasselig over for henvendelser fra folk, der spiller med meget lukkede kort. - Jeg vil lige vide lidt mere om dem, før jeg kaster mig ud i dates og sådan noget. Det er ikke rigtig mig at spille på mere end en hest ad gangen, og det føles også mærkeligt at rangere folk, siger han. Bange for at blive afvist Jonas Aagren Larsen har prøvet at blive afvist nogle gange igennem livet, og oplevelserne sidder stadigvæk fast i ham. Det har været en direkte årsag til, at han ikke har været så ihærdig med at finde kærligheden. - Jeg har nok fået en opfattelse af, at jeg ikke er god nok, derfor kan det være skræmmende at kaste mig ud i tingene. Jeg tænker nok lidt for meget over, hvordan jeg skal formulere mig, og hvilken måde jeg skal være på. Jeg er lidt bange for at blive afvist, og hvis jeg får et nej, kan jeg godt føle mig lidt til grin, fortæller han. Frygten for at blive afvist er heldigvis blevet lidt mindre, og derfor er han i højere grad klar på at risikere noget i kærlighedens navn. - Jeg er ikke længere lige så bange for at gå til folk og finde ud af, hvem de er. Nu har jeg jo været udstillet en hel del, så den der afvisning er nok ikke lige så slem som at se sig selv date på tv, siger Jonas Aagren Larsen og griner. Men hvis han skal række ud til folk, så kræver det, at de er åbne, og at han ved, hvem det er, han skriver med, og hvad det er, de vil, forklarer han. Folk er velkomne til at være direkte, det gør ham ikke noget, han bider nemlig ikke nogen, forklarer han. Du kan se ’Landmand søger kærlighed’ på TV 2 hver tirsdag klokken 20.00 eller på TV 2 PLAY.

Referat:
Jonas Aagren Larsen fra Østervrå har "fået en del henvendelser" efter at have deltaget i TV 2-programmet 'Landmand søger kærlighed'.